Haukottelu

Haukottelu eli haukotus on liikesarja, jossa ihminen tai eläin hengittää syvään sisään suu avoinna. Haukotus liittyy usein väsymykseen tai pitkästymisen tunteeseen. Haukottelun päätarkoitusta ei tunneta.

Kaikki selkärankaiset eläinlajit haukottelevat. Haukottelua voidaan pitää epäkohteliaana tai epäsiistinä, ja joissakin kulttuureissa ihmiset peittävät kädellä suunsa haukotellessaan.

Liikesarja
Haukotus on monivaiheinen liikesarja, johon osallistuu hyvin monia lihaksia. Aluksi leuat avataan ammolleen ja sisäänhengitetään syvään, sitten uloshengitetään lyhyesti, ja lopuksi suljetaan leuat. Sisäänhengityksen lopussa koetaan lyhyt huippukohta.Walusinski 2012, s. 40. Haukotukseen kuuluu lisäksi kasvojen lihasten venyttäminen, pään kallistaminen taakse, silmien sulkeminen tai siristäminen, kyynelehtiminen, syljen erittyminen, korvatorven avautuminen sekä useita verenkiertoon, hengittämiseen ja lihasten toimintaan liittyviä toimintoja.

Haukottelu on enemmän tunnestereotypia kuin refleksi, sillä se ei ole reaktio mihinkään ärsykkeeseen.

Haukotus kestää keskimäärin noin kuusi sekuntia, mutta se voi olla paljon pidempikin tai kestää vain kolme ja puoli sekuntia. Haukotusta on vaikea pysäyttää, kun se on alkanut. Haukotuksia tulee usein sarjoissa.Provine 2012, s. 24–28.

Vapaa haukotus on aina täysi. Jos ihminen kuitenkin pitää ylä- ja alahampaansa tai huulensa yhdessä haukotuksen aikana, hän saa epätyydyttävän tunteen ”puolittaisesta” haukotuksesta, sillä haukotukseen kuuluu oleellisesti leukojen avaaminen ja sisäänhengitys suun kautta. Ulos voi kuitenkin hengittää nenänkin kautta. Myöskään sierainten pitäminen kiinni ei vaikuta haukotukseen. Silmät auki on kuitenkin vaikea haukotella.

Haukotus antaa helpotuksen, mielihyvän ja kliimaksin tunteen samaan tapaan kuin aivastus ja orgasmi. Eräässä kyselytutkimuksessa vastaajat määrittelivät haukotuksen tuottaman nautinnon tasolle 8,5 asteikolla yhdestä kymmeneen.Provine 2012, s. 30.

Käskystä haukotteleminen on vaikeaa. Eräässä tutkimuksessa haukotuksen tuottamiseen pyynnöstä kului keskimäärin 5,7 sekuntia, ja lähes puolet tutkimushenkilöistä ei onnistunut siinä lainkaan.Provine 2012, s. 22.

Haukottelun tarve mutta kykenemättömyys haukotella koetaan epämiellyttävänä.

Esiintyminen
Sikiöllä haukottelu alkaa jo 12 viikon iässä. Lapset haukottelevat enemmän kuin aikuiset.

Haukotus on tarttuvaa, eli kun yksi alkaa haukotella, muutkin alkavat. Tätä alkaa kuitenkin tapahtua ihmisellä merkittävästi vasta neljän vuoden iässä. Autistisilla lapsilla sekä eläimillä haukotuksen tarttuminen on harvinaista.Provine 2012, s. 18–20.HS 18.9.2010 Haukottelu ei tartu alle neljävuotiaisiin

Ihminen haukottelee usein venytellessään, mutta harvemmin alkaa venytellä haukotellessaan.Provine 2012, s. 31.

Kehonsa toiselta puolelta halvaantuneiden potilaiden halvaantunut käsi saattaa liikkua spontaanisti haukotellessa. Tämä voi johtua siitä, että haukotus aktivoi vahingoittumattomia, tahdosta riippumattomia yhteyksiä aivojen ja selkäytimen välillä.Provine 2012, s. 31–32.

Syitä ja tekijöitä
Haukotuksen välitykseen osallistuvat välittäjäaineista ja neurohormoneista esimerkiksi oksitosiini, asetyylikoliini, dopamiini, glutamaatti, serotoniini, GABA, adrenergiset agonistit, kortikotropiini ja α-MSH.  Rotilla samat aineet, jotka tuottavat haukotuksen, tuottavat myös erektion. Joillakin ihmisillä tietyt masennuslääkkeet aiheuttavat sivuvaikutuksena haukotuksia, joita seuraa orgasmi.Provine 2012, s. 29.

Haukottelua lisäävät esimerkiksi uneliaisuus, pitkästyminen tai valmistautuminen kilpailusuoritukseen tai esitykseen. Hengitysilman korkea hiilidioksidipitoisuus ei sen sijaan tutkimusten mukaan lisää haukottelua. Toisen uskomuksen mukaan matala ilman happipitoisuus lisää haukottelua, mutta tätä olisi vaarallista testata ihmisillä. Korkea ilman happipitoisuus ei vaikuta haukottelemisen esiintymiseen. Hengästyminen liikunnan jälkeen ei lisää haukottelua.Provine 2012, s. 33–36. Myös nälän ja kylläisyyden tunne lisäävät haukottelua.Walusinski 2012, s. 41.

Haukottelun tarkoitusta ei ole onnistuttu selvittämään. Haukottelusta on joitain hyötyjä, kuten keskikorvan avautuminen, kyynelnesteen vuotaminen, keuhkojen täyttyminen ilmalla, lihasten venytys, uneliaisuuden ja kyllästymisen viestiminen sekä unen ja valvetilan rajan osoittaminen. Haukottelun onkin arveltu olevan varhainen laumaeläinten viestintäkeinoHaukotus on komento (Tieteen kuvalehti 13/2002). On myös esitetty, että haukotus olisi pelkkä jäänne ihmisen kehityshistoriasta, tai osa sikiön alaleuan liitoksen tai keuhkojen kehitystä. Eri eläinlajeilla haukotus voi johtua eri syistä.Provine 2012, s. 37–38.

Eräiden tutkimusten mukaan haukottelu liittyy aivojen lämmönsäätelyyn, sillä kylmä ilmavirta jäähdyttää aivoja.ttl.fi Haukottelun mysteeri ratkeamassa? , viitattu 19.9.2010

 Lähteet 


 Viitteet 

Luokka:Uni
Luokka:Refleksit
Luokka:Seulonnan keskeiset artikkelit